Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 228/15/8806	Košice, 19.8.2015
EEČ : 2-65-167-2015

U Z N E S E N I E

Trestná vec:	obvinený XXXXX 
Prečin:	Poškodzovanie cudzej veci podľa § 246 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Košice-okolie
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
Okresnému úradu Košice-okolie, so sídlom v Košiciach

- v meste XXXXX, okres Košice - okolie v presne nezistenom čase v nočnej dobe z 30. 08. 2014 na 31. 08. 2014 poškodil ľavú stranu fasády obytného bloku na ulici Robotnícka 5 tým spôsobom, že na túto červenou farbou napísal nápis „ ZDOCHNI KIKA„ v celkovej dĺžke 4,2 m a o výške 30-45 cm,  čím svojim konaním spôsobil spoločenstvu vlastníkov bytov a nebytových priestorov „R.5, XXXXX“ škodu vo výške cca 100,- € 

nakoľko výsledky skráteného vyšetrovania ukazujú, že nejde o trestný čin ale o skutok, ktorý by mohol tento orgán prejednať ako priestupok.

Odôvodnenie:
            Poverený príslušník Okresného riaditeľstva Policajného zboru v Košiciach -okolie, Odbor poriadkovej polície,  Obvodné oddelenie Policajného zboru Jasov,  uznesením sp. zn. ORP-352/JA-KS-2015 zo dňa 27. 03. 2015  začal trestné stíhanie a následne dňa 26. 05. 2015 vzniesol obvinenie XXXXX pre prečin poškodzovania cudzej veci podľa § 246 ods. 1  Trestného  zákona na tom skutkovom základe, že 

- v meste XXXXX, okres Košice-okolie, v presne nezistenom čase v nočnej dobe z 30. 08. 2014 na 31. 08. 2014 poškodil ľavú stranu fasády obytného bloku na ulici Robotnícka 5 tým spôsobom, že na túto červenou farbou napísal nápis „ ZDOCHNI KIKA„ v celkovej dĺžke 4,2 m a o výške 30-45 cm,  čím svojim konaním spôsobil spoločenstvu vlastníkov bytov a nebytových priestorov „R.5, XXXXX„ škodu vo výške cca 500,- €
        
          Po skončení skráteného vyšetrovania bol na tunajšiu prokuratúru predložený vyšetrovací spis s návrhom na postúpenie veci.
 
          Po preskúmaní spisového materiálu som dospela k záveru, že konanie obvineného naplnilo pojmové znaky korešpondujúceho priestupku.
    
        Ako vyplýva z vykonaného skráteného vyšetrovania, obvinený XXXXX sa k spáchaniu skutku kladenému mu za vinu priznal v plnom rozsahu.
 
         Poškodená XXXXX - predsedkyňa spoločenstva vlastníkov bytov a nebytových priestorov „R.5, XXXXX„  vo svojej výpovedi popísala rozsah poškodenia na fasáde ich obytného bloku a vyčíslila škodu podľa vlastného odhadu na výšku cca 500,- €.
         
        Podľa odborného vyjadrenia  pri poškodení fasády obytného bloku na adrese Robotnícka 5, XXXXX na ploche cca 0,5 m x 4,5m, čo predstavuje 2,25 m˛ je spôsobená škoda ku dňu spáchaného prečinu vyčíslená na výšku 100,- € .
   
        V zmysle § 214 ods.1 Trestného poriadku prokurátor alebo policajt  postúpi vec inému orgánu, ak výsledky vyšetrovania alebo skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom alebo iným správnym deliktom alebo by mohol byť prejednaný v disciplinárnom konaní.

       Kvalifikačným znakom pre naplnenie pojmových znakov prečinu poškodzovania cudzej veci podľa § 246 ods. 1  Trestného zákona a teda podmienkou trestnosti je spôsobenie škody, ktorá v zmysle ustanovenia § 125 ods.1, ods. 2 Trestného zákona má prevyšovať sumu 266.-€.

     Poukazujúc na odborné vyjadrenie, v  danom prípade nebola naplnená objektívna stránka tohto prečinu, t. j. následok vyjadrený výškou spôsobenej škody a preto bolo potrebné rozhodnúť tak, ako je uvedené vo výrokovej časti tohto rozhodnutia.           

     Tento skutok možno právne posúdiť ako priestupok, na prejednanie ktorého je vecne a miestne príslušný  Okresný úrad Košice - okolie so sídlom v Košiciach.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Olejníková
prokurátorka